**VISION 110, modelový rok 2021**

Dátum vydania:

Základné informácie o modeli: *Skúter značky Honda na každodenné použitie dlhodobo ponúka vysokú kvalitu spracovania a skvelú hodnotu za vynaložené prostriedky; do roku 2021 vstupuje s novým sviežim vzhľadom, novým prístrojovým panelom a s inteligentným kľúčom Smart Key. Pokročilý rám Smart Architecture Frame (eSAF) novej generácie je o 2 kg ľahší a je spojený s prepracovaným, ešte úspornejším „enhanced Smart Power“ (eSP) motorom, ktorý si ponechal svoju praktickú funkciu Idling Stop.*

Obsah:

1 Úvod

2 Informácie o modeli

3 Hlavné vlastnosti

4 Technické parametre

**1. Úvod**

Model Vision 110, ktorý bol v Európe predstavený v roku 2012, vznikol s cieľom ponúknuť spoľahlivú a zábavnú mobilitu za atraktívne nízku cenu. A keďže ide o stroj určený na každodenné použitie veľkým množstvom zákazníkov, boli medzi kľúčové priority zaradené vlastnosti, ako je odolnosť, spoľahlivosť, bezpečnosť alebo pohodlné ovládanie.

Vďaka jednoduchému, spoľahlivému a úspornému vzduchom chladenému motoru ‚enhanced Smart Power (eSP)‘ s elektronickým vstrekovaním paliva, stabilnému podvozku, bezpečiu v podobe kombinovanej brzdovej sústavy Honda CBS či objemnej odkladacej schránke sa model Vision 110 osvedčil ako dômyselná a upokojujúca voľba na nabitom trhu najmenších skútrov.

A teraz na tento odkaz hrdo nadväzuje. Prvý skúter značky Honda, ktorý bol predstavený v roku 1954 pod názvom Juno K, disponoval množstvom nových technológií a materiálov. O štyri roky neskôr za ním nasledoval revolučný model Super Cub so štvortaktným motorom. S viac než 100 miliónmi vyrobených kusov je Super Cub najpredávanejším motorovým vozidlom na svete v histórii – a aj dnes si na trhu uchováva silnú pozíciu.

Vzhľadom na neustále rastúce očakávania zákazníkov teraz nadišiel čas pre úplne nový Vision 110. I keď vychádza z rovnakého základného receptu ako doterajší model, je teraz ešte šikovnejší, ľahší a praktickejší.

**2. Informácie o modeli**

Pod modernými proporciami modelu Vision 110 sa ukrýva nový ľahší rám enhanced Smart Architecture Frame (eSAF) a prepracovaný vzduchom chladený motor enhanced Smart Power (eSP), ktorý sa vyznačuje ešte nižšou spotrebou.

Medzi nové funkcie patrí ovládanie zapaľovania a zámku sedadla inteligentným kľúčom Smart Key či nový prístrojový panel. Vision 110 pre rok 2021 bude k dispozícii v nasledovných farebných vyhotoveniach:

biela perleťová Pearl Jasmine White

čierna metalíza Poseidon Black Metallic

matná čierna Mat Galaxy Black Metallic

červená Candy Noble Red

**3. Hlavné vlastnosti**

**3.1 Vzhľad a výbava**

* ***Výrazne prepracované tvary si uchovávajú praktickú plochú podlahu***
* ***Ovládanie zapaľovania inteligentným kľúčom Smart Key a nový prístrojový panel***

Hoci ide o jednoduchý prostriedok na jednoduchú prepravu, neznamená to, že by modelu Vision 110 chýbala typická kvalita a charakteristické rysy strojov Honda. V rámci modernizácie pre rok 2021 získal stroj úplne nový moderný vzhľad, pričom spoločná DNA s ostatnými skútrami značky Honda je zreteľná na prvý pohľad. Nový vzhľad prichádza s čistými, dynamickými líniami a hladkými, elegantnými plochami.

Podobne ako modely z ikonického radu SH, taktiež Vision 110 sa vyznačuje vzpriamenou pozíciou a praktickou plochou podlahou; teraz disponuje taktiež priestornou schránkou pod sedadlom, ktorej objem je 17,7 litra.

Vítaným prírastkom vo výbave je taktiež inteligentný kľúč Smart Key. Kľúč vo vrecku jazdca umožňuje ovládať zapaľovanie aj zámok sedadla, čím výrazne zvyšuje pohodlie pri pohybe v rušnom mestskom prostredí. Nový prístrojový panel obsahuje kombinovaný analógový rýchlomer s LCD informačným panelom.

**3.2 Motor**

* ***Nový, úspornejší dvojventilový vzduchom chladený SOHC motor „enhanced Smart Power“***
* ***Technológia Idling Stop, motor plní emisnú normu EURO5***

Dvojventilový vzduchom chladený SOHC motor ‚enhanced Smart Power‘ (eSP) s objemom 109,5 cm3 je vybavený elektronickým vstrekovaním paliva a pre rok 2021 bol kompletne prepracovaný. Je ľahký (s hmotnosťou iba 22 kg), robustný a úsporný. Disponuje atraktívnym výkonom 6,4 kW pri 7 500 ot./min., zatiaľ čo hodnota krútiaceho momentu vrcholí na 9,0 Nm pri 5 750 ot./min. Vŕtanie a zdvih sú 47 × 63,1 mm a kompresný pomer dosahuje hodnotu 10:1.

Motor je vďaka ostrej reakcii na plyn veľmi ľahko použiteľný, čo je pre jazdu v meste vynikajúce. Palivo navyše konzumuje veľmi striedmo, oproti predchádzajúcej verzii sa podarilo spotrebu znížiť o 5 %. Vďaka spotrebe 1,83 l/100 km a pod sedadlom umiestnenej palivovej nádrži s objemom 4,9 litra disponuje stroj dojazdom vyše 260 km.

Všade tam, kde je to možné, sú do architektúry motora začlenené technológie na znižovanie trenia, ako sú napríklad remene s obojstranným ozubením. Elektronicky riadený bezkefový štartér je integrovaný priamo na koniec kľukového hriadeľa a slúži ako štartér aj ako alternátor. Vzhľadom na to, že motor roztáča priamo, odpadá všetok hluk daný zapojením prevodov či ozubených kolies.

Ak skúter stojí a je stlačená brzda, funkcia Idling Stop motor po troch sekundách chodu na voľnobeh automaticky vypne a po otočení rukoväťou plynu znovu ihneď naštartuje. Použitie tejto funkcie je veľmi jednoduché vďaka alternátoru s integrovaným štartérom a systému spätného natočenia, ktorý vracia kľukový hriadeľ späť do polohy pred nasávaním vzduchu, a vďaka dekompresnému mechanizmu, ktorý potlačuje odpor roztáčania kľukového hriadeľa z dôvodu kompresie.

10:1

Motor modelu Vision 110 navyše po novom spĺňa emisnú normu EURO5.

**3.3 Podvozok**

* ***Úplne nový, ľahší rám s architektúrou Smart Architecture Frame***
* ***O plné 2 kg nižšia celková hmotnosť***
* ***16-palcové predné a 14-palcové zadné koleso***

Pokročilý, ľahký oceľový rám novej generácie Smart Architecture Frame (eSAF) nahradzuje konštrukciu so spodnou chrbticovou rúrkou použitou na predchádzajúcom modeli. Vďaka využitiu laserom zváranej lisovanej ocele a starostlivo vyváženej tuhosti ponúka dobrú ovládateľnosť, vysokú stabilitu, komfort jazdy aj odolnosť – čo je ideálne pre širokú škálu každodenných úloh, pre ktoré bol Vision 110 navrhnutý.

Sklon vidlice je 26° 30‘ a závlek 71 mm; rázvor kolies dosahuje 1 280 mm. Pohotovostná hmotnosť je o 2 kg nižšia a dosahuje 100 kg; celkovým výsledkom je mimoriadne agilný a používateľsky prívetivý skúter pre jazdcov všetkých úrovní skúseností a schopností.

Robustnej teleskopickej vidlici sekunduje komfortne nastavený zadný tlmič. Kolesá z hliníkovej zliatiny majú zhodný dizajn a sú obuté do pneumatík 80/90-16 vpredu a 90/90-14 vzadu.

Predný hydraulický brzdový kotúč s priemerom 220 mm je systémom CBS spojený so zadnou 130 mm bubnovou brzdou, čím je zaistená plynulá a rovnomerná distribúcia brzdnej sily vrátane prípadov, keď jazdec musí prudko a nečakane brzdiť.

**4. Technické parametre**

|  |  |
| --- | --- |
| **MOTOR** |   |
| Typ | Štvortaktný vzduchom chladený jednovalec, ventilový rozvod SOHC |
| Zdvihový objem (cm³) | 109,5 cm3 |
| Počet ventilov na valec | 2 ventily |
| Vŕtanie × zdvih (mm): | 47,0 × 63,1mm |
| Kompresný pomer | 10:1 |
| Maximálny výkon | 6,4 kW pri 7 500 ot./min.10:1 |
| Max. krútiaci moment | 9,0 Nm pri 5 750 ot./min. |
| Olejová náplň | 0,8 |
| **PALIVOVÝ SYSTÉM** |  |
| Karburácia | Elektronické vstrekovanie paliva PGM-FI |
| Objem palivovej nádrže | 4,9 l |
| Spotreba paliva | 1,83 l/100 km |
| **ELEKTRICKÁ SÚSTAVA** |  |
| Štartér | Elektrický |
| Kapacita batérie | GTZ6V 5,3 Ah MF |
| Výkon alternátora | 390 W/5 000 ot./min. |
| **HNACIE ÚSTROJENSTVO** |  |
| Typ spojky | Automatická, odstredivá |
| Typ prevodovky | CVT (klinový remeň) |
| **RÁM** |  |
| Typ | Rám z oceľových rúrok |
| **PODVOZOK** |  |
| Rozmery (D × Š × V) | 1 925 mm × 686 mm × 1 115 mm |
| Rázvor kolies | 1 280 mm |
| Záklon rejdového čapu | 26° 30’ |
| Závlek | 71 mmFRA 羽辺1280 ㎜FRA 羽辺1280 ㎜ |
| Výška sedadla | 785 mm |
| Svetlá výška | 175 mm |
| Pohotovostná hmotnosť | 100 kg |
| Polomer otáčania | 1,8 m |
| **ZAVESENIE KOLIES** |  |
| Typ vpredu | Teleskopická vidlica, ⌀31 mm |
| Typ vzadu | Kyvné rameno s jedným tlmičom |
| **KOLESÁ** |  |
| Veľkosť ráfu – predné | 16M/C × MT1.85 |
| Veľkosť ráfu – zadné | 14M/C × MT1.85 |
| Pneumatika vpredu | 80/90-16 palcov |
| Pneumatika vzadu | 90/90-14 palcov |
| **BRZDY** |  |
| Systém, Typ | Kombinovaná brzdová sústava |
| **PRÍSTROJE A ELEKTRONIKA** |  |
| Prístrojový panel | 12 V zásuvka |
| Svetlomet | Žiarovka |
| Zadné svetlo | Žiarovka |

Všetky parametre sú predbežné a môžu sa bez predchádzajúceho upozornenia zmeniť.

# Upozornenie: Uvedené hodnoty sú výsledky namerané spoločnosťou Honda pri štandardných skúšobných podmienkach stanovených WMTC. Skúšky sa vykonávajú na rovnej vozovke so štandardnou verziou vozidla, s jedným jazdcom a bez dodatočnej voliteľnej výbavy. Skutočná spotreba paliva sa môže líšiť v závislosti od spôsobu jazdy, údržby vášho stroja, poveternostných podmienok, stavu vozovky, tlaku pneumatík, inštalovaného príslušenstva, nákladu, hmotnosti jazdca a spolujazdca a ďalších faktorov.